Proteas verloor hul bagasie | Maroela Media
Proteas verloor hul bagasie
Die Suid-Afrikaanse krieketspan net ná hul oorwinning oor Australië in Perth Foto: AP
Lede van die Protea-krieketspan se bagasie het Woensdag by OR Tambo Internasionale Lughawe vermis geraak.
Pas ná die span se krieketsakke en bagasie opgespoor is, het 'n man glo probeer om met een van die bagasietrollies weg te hardloop. Hy is egter weer aangekeer en in hegtenis geneem, berig Beeld.
Die Proteas het in twee groepe na Suid-Afrika teruggekeer ná hul suksesvolle oorwinning in die derde toets teen Australië in Perth. Die wedstryd het 'n dag vroeër, as aanvanklik verwag is, klaargemaak. Meeste van die spelers het Woensdag teruggekeer, maar 'n kleiner groepie, insluitend Alviro Peterson, Jacques Rudolph en Ryan McLaren, het Dinsdag teruggekeer. Die groep het tevergeefs vir die meer as 50 stukke bagasie by die vervoerband gewag.
Mohammed Moosajee, die Proteas se spanbestuurder, sê die probleem het moontlik ontstaan toe die vlug in Australië vir meer as 'n uur lank vertraag is. SAL kon die bagasie ná 'n lang soektog opspoor. Teen dié tyd het talle van die spelers reeds hul aansluitingsvlugte gehaal.